Oglas

Sloveniji se obeta japonska naložba

Z vodstvom podjetja se je na nedavnem obisku na Japonskem sešel tudi premier Miro Cerar. Zdaj je iz Bruslja sporočil, da se je podjetje Yaskawa Electric odločilo za novo investicijo v Sloveniji. Odločitev Japoncev "po napornem delu vlade" pri tem projektu še posebej veseli.

Dejstvo, da bodo Japonci tovarno gradili pri nas, pa po Cerarjevih besedah dokazuje, "da Slovenci res znamo in zmoremo".

"V hudi konkurenci je uspela prav Slovenija, k temu pa so zagotovo pripomogli dobri kontakti, ki jih imamo z Japonci," je dejal Cerar in pri tem spomnil na svoj obisk na Japonskem ter na nedavni japonski obisk v Sloveniji.

Premier je ob tem napovedal, da bodo odnose z Japonci gradili še naprej. "Verjamem, da to ni edino področje sodelovanja, ki ga bomo še razvili. Imamo še kar nekaj načrtov," je poudaril premier.

Slovenija investicijo sofinancira?

Podjetje Yaskawa Electric je sicer z eno investicijo že navzoče v Sloveniji. Poleg Slovenije so bile sicer v igri za gradnjo nove evropske tovarne robotov še Slovaška, Češka in Poljska. Predsednik divizije robotike v Yaskawi Europa Bruno Schnekenburger je aprila letos za časopis Finance pojasnil, da se je Slovenija v ožji izbor uvrstila tudi zato, ker je ponudila sofinanciranje naložbe.

Več informacij bo znanih novembra

Omenjene novice, da naj bi Yaskawa svojo novo evropsko tovarno robotov gradila v Sloveniji, v ribniškem podjetju Yaskawa Ristro za Slovensko tiskovno agencijo niso želeli potrditi. Povedali so le, da nameravajo odločitev o gradnji tovarne - in kakšna je ta - uradno sporočiti na novembrski novinarski konferenci.

Sicer pa naj bi po neuradnih informacijah naložba znašala 25 milijonov evrov, v tovarni naj bi zaposlili 170 ljudi, mesto njene postavitve v Sloveniji pa še izbirajo.

Ribniški podjetji Yaskawa Slovenija in Yaskawa Ristro sta sicer v lasti japonske korporacije Yaskawa Electric, največjega svetovnega proizvajalca industrijskih robotov. Ta je leta 1994 prevzela v Nemčiji delujoče slovensko podjetje Motoman Robotec, leta 1996 pa so v Ribnici ustanovili podjetje za proizvodnjo robotskih celic Yaskawa Ristro.